61. merejalaväebrigaad

**61. üksik kaardiväe merejalaväebrigaad** (vene k. *61-я отдельная гвардейская Киркенесская Краснознамённая бригада морской пехоты*) on Venemaa merejalaväeüksus. See baseerub Sputniku asulas, Murmanski oblastis ja kuulub Põhjalaevastiku koosseisu.

## Ajalugu
### Teine maailmasõda
61. brigaadi ajalugu saab alguse 1941. aasta novembris loodud 67. mereväe laskurbrigaadist, mis 20. aprillil 1943 nimetati ümber 61. laskurrügemendiks ja määrati 45. laskurdiviisi alluvusse. Rügement oli lahingutegevuses Karjala rindel, osaledes Petsamo vallutamisel ja Kirkenese vabastamisel, millest viimase eest sai ta ka aunimetuse "Kirkenes". Pärast sõda, 1952. aastal, reformiti rügement motolaskurrügemendiks. 14. mail 1966 taasaktiveeriti 61. motolaskurrügemendist 61. üksik merejalaväerügement, mis omakorda muudeti 20. novembril 1979. aastal brigaadiks.

### Hilisem tegevus
Brigaad võttis nõukogude ajal osa paljudest õppustest ja missioonidest. Sealhulgas harjutas brigaad õppusel Baltika-78 meredessandi läbiviimist Saaremaal.

61. merejalaväebrigaadi sõdurid võitlesid 1995. aastal Esimeses ja 1999-2000 Teises Tšetšeenia sõjas. 1. detsembril 2009 vähendati brigaad sama nimetusega rügemendiks. Brigaadiks sai see taas 15. detsembril 2014.

2016. aasta märtsis aitas 61. merejalaväebrigaad Süüria armeel vallutada Palmyra linna. Samuti osales see üksus ka ise linnas peetud lahingutes. Hoolimata sellest, et teised Venemaa väed olid operatsiooni jaoks paremini kättesaadavad, valiti operatsiooniks 61. brigaad, sest seda peeti üheks kõige paremini väljaõppinud ja suurima lahingukogemusega üksuseks Venemaa sõjaväes. Avalikud allikad kinnitavad, et Süürias hukkus vähemalt kolm 61. merejalaväebrigaadi sõjaväelast, sealhulgas brigaadiülem, kolonel Valerii Fedjanin.

### Vene-Ukraina sõda
2014. aastal osalesid Bellingcati avaldatud uurimise kohaselt 61. merejalaväebrigaadi merejalaväelased Donbassi sõjas Luhanski piirkonnas. Brigaadi isikkoosseis ja sõidukid, sealhulgas brigaadi harvaesinev liikurmiinipilduja 2S23 Nona-SVK, nähti Ukraina Rahvuskaardi sõjaväebaasi territooriumil Luhanskis. Tõendid näitavad brigaadi otsest osalemist lahingutegevuses Vishnevy Doli küla lähedal Luhanski oblastis.

Tagasi Murmanski baasi naastes võtsid merejalaväelased kaasa trofeeks saadud BRDM-2 soomuki. Vähemalt 5 sõdurit said teenetemärgid, mille hulka kuulusid Žukovi medal, Suvorovi orden ja Vapruse orden. Brigaadi kolonelleitnant Vitali Trofimov hukkus väidetavalt Ukrainas.

2022. aasta veebruaris teatati, et brigaadi osised on lähetatud Musta mere äärde osana Ukraina sissetungis osalevast meredessantüksusest. 7. märtsil väitis Ukraina sõjavägi, et brigaadi ühe pataljoni ülem kolonelleitnant Dmitri Safronov hukkus Harkivi lähedal lahingutegevuses.

2024. aasta lõpu seisuga tegutseb 61. merejalaväebrigaad põhiliselt lõunarindel Hersoni ümbruses, pidades lahinguid Dnepri jões asuvate saarte üle.

## Koosseis

Brigaadi peakorter - Sputnik
* 874. üksik merejalaväepataljon
* 876. üksik õhudessantpataljon
* 886. üksik luurepataljon
* 125. üksik tankipataljon
* 1611. üksik iseliikuvsuurtükiväe divisjon
* 1591. üksik iseliikuvsuurtükiväe divisjon
* 1617. üksik õhutõrje ja suurtükiväe divisjon
* 75. mereväehaigla
* 317. üksik merejalaväepataljon (kaadriüksus)
* 318. üksik merejalaväepataljon (kaadriüksus)

## Viited